คําสั่งกรมสรรพากรที่ ป.144/2555เรื่อง การยกเว้นภาษีเงินได้และการเสียภาษีเงินได้ กรณีการขายสินค้ายาสูบที่โรงงานยาสูบ กระทรวงการคลัง ได้เสียภาษีเงินได้แทนผู้ขายสินค้าดังกล่าวทุกทอดตามมาตรา 48 ทวิ และมาตรา 65 จัตวา แห่งประมวลรัษฎากร-------------------------------------------------เพื่อให้เจ้าพนักงานสรรพากรถือเป็นแนวทางปฏิบัติในการตรวจและแนะนําเกี่ยวกับการยกเว้นภาษีเงินได้และการเสียภาษีเงินได้ สําหรับการขายสินค้ายาสูบที่โรงงานยาสูบ กระทรวงการคลังได้เสียภาษีเงินได้แทนผู้ขายสินค้าดังกล่าวทุกทอดตามมาตรา 48 ทวิ และมาตรา 65 จัตวา แห่งประมวลรัษฎากร กรมสรรพากรจึงมีคําสั่งดังต่อไปนี้ข้อ ๑ ในกรณีโรงงานยาสูบ กระทรวงการคลัง ได้ขายสินค้ายาสูบให้แก่ผู้ซื้อซึ่งเป็นผู้ขายส่ง (ป.1) ผู้ขายส่งช่วง (ป.2) หรือผู้ขายปลีก (ป.3) โรงงานยาสูบ กระทรวงการคลัง มีหน้าที่ต้องเสียภาษีเงินได้แทนผู้ขายสินค้าดังกล่าวทอดหนึ่งทอดใดหรือทุกทอดที่ซื้อสินค้ายาสูบ ไม่ว่าจะเป็นบุคคลธรรมดา ห้างหุ้นส่วนสามัญหรือคณะบุคคลที่มิใช่นิติบุคคล หรือบริษัทหรือห้างหุ้นส่วนนิติบุคคล ในอัตราร้อยละ 12.5 ของกําไรของผู้ขายส่งไม่ว่าทอดใด และในอัตราร้อยละ 10.0 ของกําไรของผู้ขายปลีก ภาษีที่โรงงานยาสูบ กระทรวงการคลัง ได้เสียแทนตามวรรคหนึ่ง ให้ถือเป็นเครดิตภาษีในการคํานวณภาษีเงินได้ของผู้ซื้อสินค้ายาสูบ เฉพาะกรณีที่ผู้ซื้อสินค้ายาสูบไม่ได้รับยกเว้นภาษีเงินได้ข้อ ๒ คําว่า "กําไร" หมายความว่า ผลต่างระหว่างราคาขายกับราคาซื้อสินค้าที่โรงงานยาสูบ กระทรวงการคลังกําหนดไว้สําหรับผู้ขายส่งแต่ละทอดหรือผู้ขายปลีก แล้วแต่กรณี คูณด้วยปริมาณสินค้าที่โรงงานยาสูบ กระทรวงการคลังขายให้ผู้ขายส่งทอดแรก ดังนั้น การคํานวณกําไรเพื่อเสียภาษีเงินได้ของผู้ขายส่ง ผู้ขายส่งช่วง และผู้ขายปลีก จึงต้องคํานวณจากฐานราคาขายส่ง ราคาขายส่งช่วง และราคาขายปลีกตามประกาศกําหนดราคาขายบุหรี่ซิกาแรตของโรงงานยาสูบตัวอย่าง(ก) ราคาขายส่งบุหรี่กรองทิพย์ไลทส์ตามประกาศของโรงงานยาสูบห่อละ 207.75 บาท และราคาที่ผู้ขายส่ง (ป.1) ซื้อจากโรงงานยาสูบห่อละ 205.50 บาท ดังนั้น ผลต่างระหว่างราคาขายกับราคาซื้อสินค้าที่โรงงานยาสูบกําหนดไว้สําหรับผู้ขายส่งเท่ากับ 2.25 บาท (207.75 - 205.50) และโรงงานยาสูบมีหน้าที่ต้องเสียภาษีเงินได้แทนผู้ขายส่งในอัตราร้อยละ 12.5 ของกําไรของผู้ขาย เป็นจํานวน 0.28125 บาท(ข) ราคาขายส่งช่วงบุหรี่กรองทิพย์ไลทส์ตามประกาศของโรงงานยาสูบห่อละ 210.00 บาท และราคาที่ผู้ขายส่งช่วง (ป.2) ซื้อจากโรงงานยาสูบห่อละ 207.75 บาท ดังนั้น ผลต่างระหว่างราคาขายกับราคาซื้อสินค้าที่โรงงานยาสูบกําหนดไว้สําหรับผู้ขายส่งช่วงเท่ากับ 2.25 บาท (210.00 - 207.75) และโรงงานยาสูบมีหน้าที่ต้องเสียภาษีเงินได้แทนผู้ขายส่งช่วงในอัตราร้อยละ 12.5 ของกําไรของผู้ขายส่งช่วงเป็นจํานวน 0.28125 บาท(ค) ราคาขายปลีกบุหรี่กรองทิพย์ไลทส์ตามประกาศของโรงงานยาสูบห่อละ 220.00 บาท และราคาที่ผู้ขายปลีก (ป.3) ซื้อจากโรงงานยาสูบห่อละ 210.00 บาท ดังนั้น ผลต่างระหว่างราคาขายกับราคาซื้อสินค้าที่โรงงานยาสูบ กําหนดไว้สําหรับผู้ขายปลีกเท่ากับ 10.00 บาท (220.00 - 210.00) และโรงงานยาสูบมีหน้าที่ต้องเสียภาษีเงินได้แทนผู้ขายปลีกในอัตราร้อยละ 10.0 ของกําไรของผู้ขายปลีก เป็นจํานวน 1.00 บาทข้อ ๓ กรณีผู้ขายส่ง ( ป.1) ผู้ขายส่งช่วง (ป.2) หรือผู้ขายปลีก (ป.3) ตามข้อ 1 เป็นบุคคลธรรมดา เงินได้พึงประเมินจากการขายสินค้ายาสูบจะได้รับยกเว้นภาษีเงินได้บุคคลธรรมดา ตามข้อ 2(19) แห่งกฎกระทรวง ฉบับที่ 126 (พ.ศ. 2509) ออกตามความในประมวลรัษฎากร ว่าด้วยการยกเว้นรัษฎากร โดยผู้ขายส่ง ( ป.1) ผู้ขายส่งช่วง (ป.2) หรือผู้ขายปลีก (ป.3) ดังกล่าวเมื่อถึงกําหนดยื่นรายการเพื่อเสียภาษีเงินได้ให้ได้รับยกเว้นไม่ต้องนําเงินได้พึงประเมินจากการขายสินค้ายาสูบมารวมคํานวณเพื่อเสียภาษีเงินได้บุคคลธรรมดา ตามมาตรา 48(1) และ (2) แห่งประมวลรัษฎากรตัวอย่างนาย ก ประกอบกิจการเป็นผู้ขายส่งช่วงบุหรี่ (ป.2) ของโรงงานยาสูบ มีเงินได้พึงประเมินจากการขายส่งช่วงบุหรี่ในปีภาษี 2555 จํานวน 2,000,000 บาท ซึ่งได้รับยกเว้นภาษีเงินได้บุคคลธรรมดา ตามข้อ 2(19) แห่งกฎกระทรวง ฉบับที่ 126 (พ.ศ. 2509) ออกตามความในประมวลรัษฎากร ว่าด้วยการยกเว้นรัษฎากร เมื่อถึงกําหนดยื่นรายการเพื่อเสียภาษีเงินได้บุคคลธรรมดา (ภ.ง.ด.94 และ ภ.ง.ด.90) นาย ก ได้รับยกเว้นไม่ต้องนําเงินได้พึงประเมินจากการขายบุหรี่ครึ่งปีและทั้งปี (จํานวน 2,000,000 บาท)มารวมคํานวณเพื่อเสียภาษีเงินได้บุคคลธรรมดาตามมาตรา 48(1) และ (2) แห่งประมวลรัษฎากร ในปีภาษี 2555ข้อ ๔ กรณีผู้ขายส่ง ( ป.1) ผู้ขายส่งช่วง (ป.2) หรือผู้ขายปลีก (ป.3) ตามข้อ 1 เป็นบุคคลธรรมดา มีเงินได้พึงประเมินจากการขายสินค้ายาสูบและมีเงินได้พึงประเมินประเภทอื่นๆ รวมอยู่ด้วย เฉพาะเงินได้พึงประเมินจากการขายสินค้ายาสูบจะได้รับยกเว้นภาษีเงินได้บุคคลธรรมดา ตามข้อ 2(19) แห่งกฎกระทรวง ฉบับที่ 126 (พ.ศ. 2509) ออกตามความในประมวลรัษฎากร ว่าด้วยการยกเว้นรัษฎากร ดังนั้น ผู้ขายส่งช่วง (ป.2) หรือผู้ขายปลีก (ป.3) ดังกล่าวเมื่อถึงกําหนดยื่นรายการเพื่อเสียภาษีเงินได้ให้นําเงินได้พึงประเมินประเภทอื่นๆ มารวมคํานวณเพื่อเสียภาษีเงินได้บุคคลธรรมดา ตามมาตรา 48(1) และ (2) แห่งประมวลรัษฎากร และไม่ต้องนําเงินได้พึงประเมินจากการขายสินค้ายาสูบมารวมคํานวณเพื่อเสียภาษีเงินได้บุคคลธรรมดาตัวอย่างนาย ก ประกอบกิจการเป็นผู้ขายส่งช่วงบุหรี่ (ป.2) ของโรงงานยาสูบ มีเงินได้พึงประเมินจากการขายส่งช่วงบุหรี่ในปีภาษี 2555 จํานวน 2,000,000 บาท และมีเงินได้พึงประเมินจากการขายของเบ็ดเตล็ดตามมาตรา 40 (8) แห่งประมวลรัษฎากร จํานวน 3,000,000 บาท เมื่อถึงกําหนดยื่นรายการเพื่อเสียภาษีเงินได้บุคคลธรรมดา (ภ.ง.ด.94 และ ภ.ง.ด.90) นาย ก ต้องนําเงินได้พึงประเมินจากการขายของเบ็ดเตล็ดครึ่งปีและทั้งปี (จํานวน 3,000,000 บาท) มารวมคํานวณเพื่อเสียภาษีเงินได้บุคคลธรรมดา ตามมาตรา 48(1) และ (2) แห่งประมวลรัษฎากร และได้รับยกเว้นไม่ต้องนําเงินได้พึงประเมินจากการขายบุหรี่ครึ่งปีและทั้งปี (จํานวน 2,000,000 บาท) มารวมคํานวณเพื่อเสียภาษีเงินได้บุคคลธรรมดา ในปีภาษี 2555ข้อ ๕ กรณีผู้ขายส่ง ( ป.1) ผู้ขายส่งช่วง (ป.2) หรือผู้ขายปลีก (ป.3) ตามข้อ 1 เป็นบริษัทหรือห้างหุ้นส่วนนิติบุคคล เงินได้พึงประเมินจากการขายสินค้ายาสูบไม่ได้รับยกเว้นภาษีเงินได้นิติบุคคล ดังนั้น บริษัทหรือห้างหุ้นส่วนนิติบุคคลต้องนําเงินได้พึงประเมินจากการขายสินค้ายาสูบดังกล่าวมารวมคํานวณเป็นรายได้ในการคํานวณกําไรสุทธิเพื่อเสียภาษีเงินได้นิติบุคคล สําหรับรอบระยะเวลาบัญชีที่ขายสินค้ายาสูบนั้นตามเกณฑ์สิทธิ ตามมาตรา 65 แห่งประมวลรัษฎากร และหากบริษัทหรือห้างหุ้นส่วนนิติบุคคลนั้น มีหลักฐานการเสียภาษีแทนผู้ขายสินค้ายาสูบเป็นบัญชีแสดงรายการภาษีเงินได้ชําระล่วงหน้า (บ.ช. 17) ที่โรงงานยาสูบออกให้ บริษัทหรือห้างหุ้นส่วนนิติบุคคลดังกล่าวมีสิทธินําภาษีที่โรงงานยาสูบเสียแทน มาถือเป็นเครดิตภาษีในการคํานวณภาษีเงินได้นิติบุคคลได้ ตามมาตรา 65 จัตวา วรรคสอง แห่งประมวลรัษฎากรตัวอย่าง(ก) บริษัท ข จํากัด ประกอบกิจการเป็นผู้ขายส่งบุหรี่ (ป.1) ของโรงงานยาสูบ มีเงินได้พึงประเมินจากการขายส่งบุหรี่ตามเกณฑ์สิทธิ ในปีภาษี 2555 จํานวน 5,000,000 บาท และมีหลักฐานการเสียภาษีแทนผู้ขายส่งบุหรี่ เป็นบัญชีแสดงรายการภาษีเงินได้ชําระล่วงหน้า (บ.ช. 17) ที่โรงงานยาสูบออกให้ จํานวน 6,768.95 บาท บริษัท ข จํากัด ต้องนําเงินได้พึงประเมินจากการขายส่งบุหรี่จํานวน 5,000,000 บาท ดังกล่าวมารวมคํานวณเป็นรายได้เพื่อเสียภาษีเงินได้นิติบุคคล (ภ.ง.ด.51 และ ภ.ง.ด.50) สําหรับรอบระยะเวลาบัญชีปี 2555 ตามมาตรา 65 แห่งประมวลรัษฎากร และมีสิทธินําภาษีที่โรงงานยาสูบเสียแทนผู้ขายส่ง มาถือเป็นเครดิตภาษีในการคํานวณภาษีเงินได้นิติบุคคลได้(ข) บริษัท ข จํากัด ประกอบกิจการเป็นผู้ขายส่งช่วงบุหรี่ (ป.2) ของโรงงานยาสูบ มีเงินได้พึงประเมินจากการขายส่งช่วงบุหรี่ตามเกณฑ์สิทธิ ในปีภาษี 2555 จํานวน 5,000,000 บาท และไม่มีหลักฐานการเสียภาษีแทนผู้ขายส่งช่วงบุหรี่ (บ.ช. 17) ที่โรงงานยาสูบออกให้ บริษัท ข จํากัด ต้องนําเงินได้พึงประเมินจากการขายส่งช่วงบุหรี่จํานวน 5,000,000 บาท ดังกล่าวมารวมคํานวณเป็นรายได้เพื่อเสียภาษีเงินได้นิติบุคคล (ภ.ง.ด.51 และ ภ.ง.ด.50) สําหรับรอบระยะเวลาบัญชีปี 2555 ตามมาตรา 65 แห่งประมวลรัษฎากร และไม่มีสิทธินําภาษีที่โรงงานยาสูบเสียแทนผู้ขายส่งช่วง มาถือเป็นเครดิตภาษีในการคํานวณภาษีเงินได้นิติบุคคล แต่อย่างใดข้อ ๖ บรรดาระเบียบ ข้อบังคับ คําสั่ง หนังสือตอบข้อหารือหรือทางปฏิบัติใดที่ขัดหรือแย้งกับคําสั่งนี้ ให้เป็นอันยกเลิกผู้มีอํานาจลงนาม - ประกาศ ณ วันที่ 30 พฤศจิกายน พ.ศ. 2555 สาธิต รังคสิริ(นายสาธิต รังคสิริ)อธิบดีกรมสรรพากร